U-I-53/07
Natisni
Opravilna št.:
U-I-53/07
Datum odločitve:
11. 9. 2008
ECLI:
ECLI:SI:USRS:2008:U.I.53.07
Akt:
Zakon o pravicah iz pokojninskega in invalidskega zavarovanja bivših vojaških zavarovancev (Uradni list RS, št. 12/07 – ur. p. b.) (ZPIZVZ), 2. odst. 7. čl.
Izrek:
Pobuda za začetek postopka za oceno ustavnosti drugega odstavka 7. člena Zakona o pravicah iz pokojninskega in invalidskega zavarovanja bivših vojaških zavarovancev (Uradni list RS, št. 12/07 – ur. p. b.) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Milan Taborin, Maribor
Datum vloge:
20. 2. 2007
Vrsta odločitve:
sklep
Vrsta rešitve:
zavrženje
Dokument:
US28255
Dokument v PDF obliki:
U-I-53-07.pdf
81 KB
Prenesite datoteko
U-I-53/07-9
11. 9. 2008
SKLEP
Ustavno sodišče je v postopku za preizkus pobude Milana Taborina, Maribor, na seji 11. septembra 2008
sklenilo:
Pobuda za začetek postopka za oceno ustavnosti drugega odstavka 7. člena Zakona o pravicah iz pokojninskega in invalidskega zavarovanja bivših vojaških zavarovancev (Uradni list RS, št. 12/07 – ur. p. b.) se zavrže.
Obrazložitev
1. Pobudnik izpodbija drugi odstavek 7. člena Zakona o pravicah iz pokojninskega in invalidskega zavarovanja bivših vojaških zavarovancev (v nadaljevanju ZPIZVZ). Navaja, da je upravičenec iz 2. člena ZPIZVZ in da mu je bila pokojnina odmerjena na podlagi drugega odstavka 7. člena (odmera pokojnin upravičencem, ki nimajo odločb, izdanih po vojaških predpisih) in 9. člena (odstotek za odmero starostne pokojnine) ZPIZVZ. Meni, da so pavšalni zneski, ki služijo za določitev pokojninske osnove, določeni v drugem odstavku 9. člena ZPIZVZ, bistveno nižji od zneskov plač, navedenih v Službenem vojnem listu št. 9/91, ki je služil za oblikovanje pavšalnih zneskov iz 7. člena ZPIZVZ. Zato vsak mesec od leta 1998 dalje prejema za vsaj 28,5 % nižjo pokojnino. Oškodovanih naj bi bilo še okoli 437 drugih vojaških zavarovancev. Meni, da je izpodbijana ureditev v neskladju z 2., s 14., s 33. in s prvim odstavkom 50. člena Ustave.
2. Pobudo za začetek postopka za oceno ustavnosti in zakonitosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. V primerih, ko izpodbijani predpis ne učinkuje neposredno, se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS (glej sklep Ustavnega sodišča št. U-I-275/07 z dne 22. 11. 2007, Uradni list RS, št. 110/07 in OdlUS XVI, 82). Predpostavka za vložitev ustavne pritožbe in pobude v takšnih primerih ni le formalno izčrpanje pravnih sredstev, temveč tudi njihovo vsebinsko izčrpanje. To pomeni, da mora pobudnik že v postopku pred pristojnimi sodišči uveljavljati trditve o domnevni neustavnosti oziroma nezakonitosti ureditve, na kateri temelji odločitev v njegovem primeru. Skladno z 22. členom Ustave mora sodišče takšne ugovore strank bodisi argumentirano zavrniti bodisi, če se z njimi strinja in gre za zakon, po 156. členu Ustave prekiniti postopek ter začeti postopek za oceno njegove ustavnosti pred Ustavnim sodiščem. Pobudnik ne izkaže, da je zoper odločitev, s katero mu je bila odmerjena vojaška pokojnina na podlagi drugega odstavka 7. člena ZPIZVZ, izčrpal pravna sredstva. Glede na navedeno ni podan pravni interes. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in tretje alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnici in sodniki mag. Marta Klampfer, mag. Miroslav Mozetič, dr. Ernest Petrič, Jasna Pogačar, dr. Ciril Ribičič in Jan Zobec. Sklep je sprejelo soglasno.
Jože Tratnik
Predsednik